text: Sankthansaften bliver kold og våd
  23 juni 2011 kl. 05.21
  Det kan blive besværligt at få fut i sankthansbålet og sendt heksen ordentligt til Bloksbjerg i aften.
  Den lunefulde danske sommer viser sig nemlig fra sin allermest omskiftelige side med byger, der kommer og går.
  Vinden blæser også køligt ind over landet og kan gøre aftenen til en kølig fornøjelse, oplyser Danmarks Meteorologiske Institut.
  - Jeg vil ønske, at jeg kan sige, at det bliver knastørt og 25 grader, men det kan jeg desværre ikke, fortæller Marie Timm, vagthavende meteorolog på DMI.
  - Det bliver blæsende og det kommer en hel del byger. Det kraftigste nedbør rammer i de sydlige og østlige egne, tilføjer hun.
  Meteorologen har derfor et praktisk råd til de mange danskere, der skal ud og synge midsommervisen og høre båltale.
  - Husk paraplyen og det varme tøj. Specielt ved de vestvendte kyster kan det blive temmelig køligt, fortæller Marie Timm.
  - Det bliver kort sagt ikke det bedste sankthansvejr, lyder det.
  Især området omkring Lolland-Falster op til Næstved bliver hårdt ramt med op til 10 millimeter nedbør, oplyser DMI. Men også hovedstadsområdet skal forberede sig på regnskyl.
  De sidste to år har sankthansvejret været rigtigt fornuftigt og set i det historiske perspektiv bliver 2011 en "middel-sankthans" på vejrfronten.
  - Hvis vi nu skal give stjerner eller lejrbål, så bliver det to til to en halv på en skala til fem, siger Marie Timm.
  